*Skladno z odlokom Vlade Republike Slovenije in odredbo Civilne zaščite Občine Šempeter-Vrtojba, se od sobote, 25. 4. 2020, dalje na prostem oziroma odprtih javnih krajih v občini prebivališča dovoljujejo nekatere športno-rekreacijske dejavnosti individualnega značaja, med katere sodi tudi kolesarstvo, seveda ob upoštevanju ohranjanja varne razdalje do drugih oseb. Ker še vedno obstaja velika nevarnost okužbe z virusom SARS-CoV-19, smo dolžni vsi obiskovalci Športnega parka Šempeter pri Gorici strogo in dosledno upoštevati pravila obnašanja v parku in ob njem. V primeru kakršnih koli nespoštovanj spodaj navedenih pravil, lahko upravljavec ali pripadnik Civilne zaščite Občine Šempeter-Vrtojba prepove nadaljnje zadrževanje v parku in zahteva odstranitev.*

**PRAVILA OBNAŠANJA:**

1. Potrebno je upoštevati novi odlok Vlade RS z dopisne seje z dne 15. 4. 2020, s katerim se odpirajo nekatere športno-rekreacijske dejavnosti individualnega značaja, med katere sodi tudi kolesarstvo, ob upoštevanju ohranjanja varne razdalje do drugih oseb.

2. Z veljavnim odlokom Vlade RS o prepovedi prehajanja med občinami, je uporaba parka namenjena samo občanom s stalnim ali začasnim prebivališčem v Šempetru pri Gorici in Vrtojbi.

3. Kolesarji lahko uporabljate park posamično ali v skupini, v katerih sta največ dva kolesarja, ob upoštevanju ohranjanja varne razdalje. Večja skupina s tremi ali štirimi kolesarji pa je dovoljena izključno za člane skupnega gospodinjstva. Zadrževanje večjega števila kolesarjev ali oseb na ali ob progi ni dovoljeno oziroma je ob večjem številu potrebno držati vsaj 2 m medsebojne razdalje.

4. Med kolesarjenjem po parku ves čas ohranjajte primerno medsebojno razdaljo.

5. Pri uporabi parka kolesarite odgovorno in svojim sposobnostim primerno. Zdaj ni čas za poškodbe.

6. Med uporabo parka se ne dotikajte koles ali ostalih predmetov drugih uporabnikov.

7. Priporočamo, da imate s sabo primerno obliko razkužila (pršilo, gel, robčki) in ga tudi uporabljajte.

8. Pred in po vožnji v parku druženje in posedanje v parku NI dovoljeno. Po končani uporabi ali vadbi prosimo, da Športni park Šempeter pri Gorici zapustite.

9. Lepo prosimo vse, ki ste bolni ali imate simptome COVID 19, da preventivno ostanete doma in ne obiskujete Športnega parka.

10. Ker je to tudi obdobje alergij, naprošamo vse, da v primeru kašlja ali kihanja poskrbite za ustrezno higieno in uporabljene robčke odnašate s seboj z igrišča in jih ne puščate v parku ali mečete v koše za smeti.

11. Poleg omenjenih ukrepov dosledno upoštevajte tudi splošna navodila uporabe parka, ki so navedena na info tabli.

12. Ukrepi veljajo do preklica.

Šempeter pri Gorici, 24. 4. 2020